P. Prokopovič, poslanec: (2008-10-22):
Keď sme v tomto volebnom období mali po prvýkrát na stole zákon o mimoriadnych opatreniach v príprave niektorých stavieb diaľnic a ciest pre motorové vozidlá, dovolil som si vysloviť pochybnosti o jeho súlade s Ústavou Slovenskej republiky, ale aj o tom, či táto norma skutočne prispeje k urýchleniu výstavby diaľnic tu z tohto miesta v rámci rozpravy. Pokiaľ ide o kolíziu s ústavou, myslím, že niet pochybností o tom, že tieto pochybnosti pretrvávajú. Žiaľ, stále sa bavíme len o pochybnostiach preto, že najvyšší strážca ústavnosti, Ústavný súd, zatiaľ nekoná. Za viac ako 9 mesiacov nebol schopný rozhodnúť. Dámy a páni, ale nebol schopný rozhodnúť nielen o merite veci, teda o ústavnosti zákona, ktorý ste tu prijali, on nebol schopný rozhodnúť ani o tom, či sa predmetom opozičných poslancov bude vôbec zaoberať. Zdôrazňujem ešte raz, od 10. januára nebol schopný povedať ani A, nieto ešte B čiže vydať aspoň predbežné rozhodnutie, ktorým by zabránil nevratným zásahom do majetku občanov tohto štátu. Podľa občianskeho aktivistu z iniciatívy „Za spravodlivé vyvlastňovanie“ Richarda Drutarovského spochybňujú tieto prieťahy nezávislosť Ústavného súdu. Len vďaka týmto prieťahom môžeme aj dnes v dôvodovej správe k tomuto zákonu čítať, že je v súlade s Ústavou Slovenskej republiky, len vďaka týmto prieťahom. Dámy a páni, ja opakujem, silne o tom pochybujem. A som presvedčený, že v týchto mojich pochybnostiach nie som sám. Opäť budem citovať pána  Richarda Drutarovského z občianskej iniciatívy „Za spravodlivé vyvlastňovanie“, lebo ten sa tomu venuje veľmi, veľmi aktívne a niekoľkomesačné získavanie podkladov kritizuje. Citujem ho: „To, že za ten čas Ústavný súd neurobil ani prvé rozhodnutie, teda či sa bude návrhom opozície vôbec zaoberať, spochybňuje jeho nezávislosť.“ Príčinou podľa mňa môže byť aj to, že súd nechce rozhodnúť o odklade týchto ustanovení zákona o urýchlení výstavby diaľnic, pretože umožňujú Národnej diaľničnej spoločnosti pokojne stavať na cudzom. Kým súd zbiera podklady, štátna diaľničná spoločnosť totiž koná. Počet pozemkov pre diaľnice, a to by som dával skutočne do pozornosti všetkým, na ktoré sa môže vydať stavebné povolenie bez vyrovnania vlastníckych práv k nim, je zhruba 17 000, opakujem, 17 000. Rozhodujúci totiž môže byť dátum vydania stavebného rozhodnutia. Podľa viacerých právnikov ak bude povolenie vydané skôr, ako Ústavný súd príp. pozastaví účinnosť zákona, bude sa môcť v stavbe ďalej pokračovať. Pre majiteľov pozemkov však už bude neskoro. A my tu dnes, kolegyne, kolegovia, rokujeme o tom, či zoznam tisícok ľudí ohrozených postupom štátu a nečinnosťou Ústavného súdu ešte rozšírime. Na dôvažok ešte máme presunúť aj konanie zo stavebných úradov na krajské stavebné úrady, skrátiť lehotu na pripomienky na jediný týždeň a obmedziť vlastnícke práva občanov dokonca už dávno pred začiatkom konania. Pýtam sa: dámy a páni z koalície, prečo to vlastne chcete urobiť? Kvôli urýchleniu výstavby diaľnic skutočne? Zákon o mimoriadnych opatreniach tu máme prakticky rok. A čo sa urýchlilo? Nič sa neurýchlilo. V sobotu dokonca konštatoval aj predseda jednej z koaličných strán pán Vladimír Mečiar, že za to nesie zodpovednosť strana Smer, ktorá má výstavbu diaľnic v rukách. Diaľnica do Košíc do roku 2010 je nereálna preto, lebo sa dva roky takmer nič neurobilo. Šmahom ruky sa zmietli zo stola všetky pripravené veci. Nevyužila sa predpríprava na projekty PPP, ktoré vláda nechcela. Až po roku premiér zázračne objavil ich čaro. Ak sa pozrieme na tých, čo ich budú stavať, je jasné, čo ho osvietilo. Ministerstvo dopravy, pôšt a telekomunikácií vyhodilo renomovaného poradcu – Mott MacDonald –, ktorý podobné projekty realizoval už inde vo svete. A nahradila ho advokátska kancelária s niekoľkými ľuďmi bez akýchkoľvek skúseností s podobnými projektmi, samozrejme, bez výberového konania, za čo máme dnes problém na pôde Európskej komisie. Odmietli sa aj úseky pripravené na PPP projekty minulou vládou. A namiesto postupného spúšťania týchto projektov od pilotného programu ideme do akcie, pri ktorej nikto nedokáže odpovedať, koľko nás vlastne diaľnica cez PPP bude stáť, aká je miera rizika a či to dokonca štát unesie. A pokiaľ si spomíname, a určite máme všetci dobrú pamäť, minister financií bol veľmi, veľmi opatrný vo svojich vyjadreniach. Zato pán premiér má jasno, krízu dobehneme, predbehneme masívnymi investíciami do diaľnic, je to jednoduché. Dámy a páni, som presvedčený, že rýchlosti výstavby diaľnic absolútne nepomôžeme, ale ani neublížime, ak tento zákon vrátime jeho predkladateľovi. Nič nám dnes nebráni počkať na rozhodnutie Ústavného súdu o pôvodnom zákone. Nerozširujme pred týmto rozhodnutím počet ľudí, ktorých majetkové práva sú v ohrození. A nebavíme sa už len v akademickej rovine. Má to už aj svoje praktické dôsledky. Stavebné konanie, pri ktorom hrozí pošliapanie vlastníckych práv občanov, sa už začalo napr. v dedine Šútovo. Ak by ste ma chceli niektorí obviniť, že tu kopem za záujmy nenásytných kapitalistov, vlastníkov, pripomínam, že v posledných parlamentných voľbách v obci Šútovo získali Smer, SNS a HZDS približne 74 % hlasov. Teda nejde o žiadnych kapitalistov. Viem, možno 181 voličov nie je veľa, ale svojím hlasovaním aj k tomu zákonu dáte jasnú odpoveď na otázku, či si vaši voliči majú zvykať, že ak ide o zisky vašich sponzorov, ide všetko, všetko bokom, sľuby o právnom štáte medzi prvými. Šútovčania však nie sú sami, znepokojenie v lete vyjadrili aj iné organizácie, napr. tie, ktoré zastupujú súkromných vlastníkov lesov, ktoré poslali premiérovi otvorený list, v ktorom ho upozorňujú na to, že dôsledkom vyvlastňovania bude popri materiálnych škodách hlavne strata dôvery nezanedbateľného počtu občanov k štátu ako inštitúcii, v ktorej prvoradou úlohou je chrániť základné práva občanov. Vážené pani poslankyne, vážení páni poslanci, odzneli tu aj v súvislosti s týmto zákonom nejaké pochybnosti, resp. vyjadrenia o tom, že predchádzajúca vláda, resp. ministerstvo dopravy dostatočne nepripravilo alebo nepripravilo temer vôbec podmienky na ďalšiu výstavbu diaľnic. Chcem len pripomenúť a dať takú rečnícku otázku: Akože nepripravilo, keď okrem úseku Žilina – Ivachnová a dvoch úsekov na východnom Slovensku, ktoré sú zaradené do PPP projektov, boli už v tom čase všetky vo výstavbe? A len tieto, pán Pelegrini, otvárate. Nič iné, nič iné ste za ten čas nezačali, nič iné ste neotvorili. Tak ako môžeš vôbec povedať, že toto nebolo pripravené? PPP projekty boli pripravené tak, že bola vypracovaná štúdia, ktorá obsahovala konkrétny harmonogram, rozdelenie celého úseku na sedem častí s pilotným programom, ktorý, ako som spomínal, robila renomovaná firma. Vy ste to zmietli zo stola. A robí to advokátska kancelária, ktorá si má odborné služby zabezpečovať v subdodávke. No to je nonsens. Stomiliardový projekt, ide to robiť skupina troch či štyroch právnikov ako poradenská organizácia. Takže tu by som bol veľmi opatrný. A ak by si ešte napriek tomu mal pochybnosti, ja by som doporučil to, čo som už viackrát doporučil aj pánovi ministrovi pri našich debatách a diskusiách, treba si zobrať všetky záznamy z kontrolných dní ministra dopravy z mája 2006. Vtedy som urobil kontrolné dni na ministerskej úrovni na všetkých stavbách, ktoré patrili pod Národnú diaľničnú spoločnosť, a na mnohých, ktoré patrili pod Slovenskú správu ciest. A tam je jasné napísané v každom jednom, v akom stave sa momentálne stavba nachádzala. A keď si to prečítaš, zistíš, že veľký rozdiel oproti dnešnému stavu tam nie je. Nakoniec, v Národnej diaľničnej spoločnosti existuje aj dokument, ktorý sa volá „Aktuálny stav pri príprave a výstavbe diaľnic a rýchlostných komunikácií na Slovensku“, myslím, že je tiež z mája roku 2006, v ktorom to je všetko, zaradom jedna stavba za druhou, od financovania cez problémy, všetko, až po aktuálny stav, vtedy aký bol. Doporučujem ti, aby si si to prečítal, a určite viac s takouto vetou nevystúpiš. A čo sa týka tej predraženosti, no zabudol si na jednu vec. A dosť to bolo vtedy aj pertraktované, ale niekedy účel svätí prostriedky, povieš len to, čo vyhovuje pri tej predraženosti alebo pri tých tabuľkách, ktoré udávali, o koľko máme predraženosť. Zabudol si povedať, že my sme to udávali aj s vyvolanými investíciami, ktoré predstavujú viac ako 40 % ceny diaľnic aj vtedy a aj teraz. Takže skús odpočítať tých 40 % a uvidíš, že sa pohybujeme presne v tých istých číslach ako krajiny s porovnateľnou geografiou a s podobnou členitosťou terénu ako u nás. Takže, vážené dámy, vážení páni, na základe faktov, ktoré som tu uviedol, dávam návrh, aby Národná rada Slovenskej republiky podľa § 73 ods. 3 písm. b) rokovacieho poriadku nepokračovala v rokovaní o tomto návrhu zákona. Ďakujem pekne. (Potlesk.)